L’Ajuntament de Llíria elabora un Pla Municipal per la Igualtat de Gènere
01 de març de 2017

L'Ajuntament de Llíria hi ha reconfigurat la tradicional Setmana de la Dona i apostarà per traslladar a tot l'any els actes dedicats a este col•lectiu amb una programació estable.

"Des de l'Ajuntament de Llíria volem promoure una cultura per la igualtat real, que el Dia de la Dona no sols siga el 8 de març, sinó que ho tinguem a la ment tots els mesos de l'any", ha manifestat l'alcalde Manolo Civera.

Amb estos objectius, la regidoria de Benestar Social ha elaborat el Pla Municipal per la Igualtat de Gènere que es presentarà el pròxim dilluns 6 de març. El document pretén donar visibilitat a la dona a través d'una programació transversal i promoure accions que contribuïsquen a acabar amb la desigualtat i la violència de gènere al municipi.

Activitats per al Dia de la Dona

Amb motiu de la celebració, el pròxim 8 de març, del Dia Internacional de la Dona, l'Ajuntament de Llíria intensificarà les activitats previstes al programa trimestral per la igualtat de gènere que es pot consultar a la web municipal www.lliria.es

En esta jornada reivindicativa, s'inaugurarà l'exposició de cartells del XVII concurs "8 de Març, Dia Internacional de la Dona", que es podrà visitar fins al 19 de març a Ca la Vila. A més, s'entregaran els premis a les persones guardonades en esta nova edició del certamen.

El Dia de la Dona a Llíria acabarà amb l'entrega del "II Premi Gratia Maximilla", que enguany reconeixerà la trajectòria i el treball d'una dona lliriana en l'àmbit de la salut. A l'acte, que se celebrarà també a Ca la Vila, l'arqueòleg municipal Vicent Escrivá impartirà una conferència sobre el paper de la dona en les ciutats romanes valencianes. La jornada conclourà amb l'actuació musical de María Faubel.